Die Hoërskool Menlopark se Tennis-Akademie word gekenmerk deur absolute pret, spangees, entoesiasme en nasionale en internasionale prestasies.
Akademie en afrigters
Die Tennis-Akademie beskik oor hoogs gespesialiseerde afrigters en toegewyde onderwysers wat dien as spanbestuurders onder leiding van me. Marie Rühling, ons Akademiehoof, Me Estelle Velloen en Me Eldien Bisschoff, as onderwysers.
Menlo-Tennis se professionele span tennisafrigters bestaan uit Dennis Breetzke en Hendrik Coertzen. Hulle word geag as uiters suksesvolle afrigters, elkeen met hul eie suksesverhale. Hendrik Coertzen het oefengroepe wat hy in sy private hoedanigheid ook afrig. U kan hom kontak by 078 430 3988.
Menlo-Tennis het ook 'n baie entoesiastiese, aktiewe en "passievol-oor-tennis" ouerkomitee wat die visie van Menlo-Tennis verbreed!
Menlo-Tennisakademie het ABSOLUT verruklike fasiliteite, wat insluit:
• 5 Tennisbane (Vier bane met spreiligte)
• Klubhuis met kleedkamer-, kombuis- en administratiewe kantoorgeriewe
Baie geluk aan die volgende spelers wat nasionale en provinsiale klere in 2019 ontvang het:
Nasionaal in 2019
• Iné Lamprecht
• Carlé Botha
• Jandré Viljoen
• Danèlle van der Walt
• Rozanne van der Schyff
• Sané van Niekerk
Vroeg in die eerste kwartaal skop die voorbereiding af met groepsoefeninge en ranglyswedstryde. Die groepsessies vind op Maandae, Woensdae en Vrydae-oggende vanaf 06:45- 08:15 plaas en word deur ons afrigters behartig. Ons maak gebruik van die skool se bane asook die bane Menlo Alkantrant Klub. Dié oefeninge is hoofsaaklik vir die ligaspelers geskeduleer, maar is al so gewild, dat beginners ook sommer inval. Die leerders is gaande oor die oggendoefensessies en begin hul dag met lus en adrenalien, terwyl hul geen akademiese periodes misloop nie! Sowat 120 spelers is tans deel van die Akademie.
Die groepsoefeninge hou dwarsdeur die jaar aan om Menlo-Tennis op sy tone te hou!
Die betrokke leerders is almal deel van 'n ranglys, dogters en seuns onderskeidelik. Die ranglys word reeds in Desember van die vorige jaar bepaal deur middel van 'n kampioenskap. Vanuit die ranglys, word die ligaspanne ingedeel in 'Bo-15 en O/15' – ouderdomsgroepe. Die leerders is in staat om mekaar regdeur die seisoen te daag om hul posisies te verbeter. Nuwe leerders kry ook die geleentheid om by die ranglys aan te sluit deur middel van daagwedstryde.
Ons afrigters is ook beskikbaar vir individuele afrigting en hulle neem jaarliks talle Parkies onder hul vlerk wat hul tennistalente in hul uiters bekwame hande plaas.
Byeenkomste en wedstryde
Menlopark se Ope-dogters neem in die eerste kwartaal aan die liga deel. Die wedstryde vind op 'n Woensdag plaas. Die Junior dogters se ligawedstryde neem aan die einde van die eerste kwartaal in aanvang. Hulle wedstryde vind op Dinsdae plaas.
Die seuns neem in die tweede kwartaal aan hulle onderskeie ligas deel. Senior seuns speel op Vrydae, terwyl die junior seuns se wedstryde op Donderdae geskeduleer word.
Menlopark Tennis is trots op die feit dat ons jaarliks van die meeste spanne inskryf vir die liga en so geleentheid aan verskeie spelers bied.
Die Hoërskool Menlopark neem deel aan die :
o Amanda Coetzer-tennistoernooi vir hoërskooldogters in Bloemfontein
o Amanda Coetzer-tennistoernooi vir junior dogters in Bloemfontein
o Sun City Mixit-tennistoernooi.
o Sun City Prestige-toernooi vir seuns en dogters
o AHMP o.15-toernooi vir dogters
o AHS Seuns O/15-toernooi
o St. Mary's DSG-toernooi vir die top 5 dogters in Kaapstad/Johannesburg
o Marilee Moolman-Uitnodigingstoernooi in Cradock
o Boland Landbouskool o/15-tennistoernooi in Paarl
• Gerrie Berner Uitnodigingstoernooi, in Paarl aangebied deur Paarl Gimnasium
• NWU Sportreeks, Potchefstroom
Menlopark bied ook jaarliks ons eie ABSOLUT MENLO-toernooi aan waarna 16 spanne dwarsoor die land uitgenooi word. Dit is 'n toernooi vir seuns en dogters en word gekenmerk as 'n regte tennisfees, sowel as 'n baie belangrike datum op verskeie skole se tenniskalenders!